**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL PRITARIMO DALYVAUTI PROJEKTE „PERĖJIMAS NUO INSTITUCINĖS GLOBOS PRIE BENDRUOMENINIŲ PASLAUGŲ SOSTINĖS REGIONE, VIDURIO IR VAKARŲ LIETUVOS REGIONE“**

2023 m. rugsėjo 28 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 6 straipsnio 12, 14 punktais, atsižvelgdama į Lietuvos Respublikos socialinės apsaugos ir darbo ministro 2022 m. liepos 28 d. įsakymu Nr. A1-502 „Dėl 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02-01 „Plėtoti kompleksinę neįgaliųjų socialinės integracijos sistemą“ aprašo patvirtinimo“ patvirtinto 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-003-02-02-01 „Plėtoti kompleksinę neįgaliųjų socialinės integracijos sistemą“ aprašo 5 veiklos „Užtikrinti perėjimą nuo institucinės globos prie bendruomeninių paslaugų (kurti, teikti ir plėtoti nestacionarias ir bendruomenines paslaugas: apgyvendinimo su parama, dienos užimtumo, pagalbos šeimai, socialinių dirbtuvių ir kitas paslaugas intelekto ir (ar) psichikos negalią turintiems asmenims)“ 5.2 poveiklę „Užtikrinti perėjimą nuo institucinės globos prie bendruomeninių paslaugų Vidurio ir vakarų Lietuvos regione“, Plungės rajono savivaldybės taryba nusprendžia:

1. Pritarti Plungės rajono savivaldybės dalyvavimui projekte „Perėjimas nuo institucinės globos prie bendruomeninių paslaugų Sostinės regione, Vidurio ir vakarų Lietuvos regione“ (toliau – Projektas), kuris bus finansuojamas iš 2021–2027 metų laikotarpio Europos socialinio fondo ir Savivaldybės biudžeto lėšų, užtikrinant socialinių dirbtuvių paslaugos teikimą Plungės rajono savivaldybėje.

2. Padengti nenumatytas ar netinkamas finansuoti, tačiau Projektui įgyvendinti būtinas išlaidas ir tinkamų išlaidų dalį, kurios nepadengia Projektui skiriamas finansavimas.

3. Įgalioti Plungės rajono savivaldybės merą pasirašyti su Projektu susijusius dokumentus.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Savivaldybės tarybos posėdžių sekretorė Irmantė Kurmienė

Juridinio ir personalo administravimo skyriaus vedėjas Vytautas Tumas

Švietimo ir sporto skyriaus vedėjas Gintautas Rimeikis

Finansų ir biudžeto skyriaus vedėja Daiva Mažeikienė

Protokolo skyriaus kalbos tvarkytoja Simona Grigalauskaitė

Sprendimą rengė Socialinės paramos skyriaus vedėja Jolanta Puidokienė

**SOCIALINĖS PARAMOS SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PRITARIMO DALYVAUTI PROJEKTE „PERĖJIMAS NUO INSTITUCINĖS GLOBOS PRIE BENDRUOMENINIŲ PASLAUGŲ SOSTINĖS REGIONE, VIDURIO IR VAKARŲ LIETUVOS REGIONE““**

2023 m. rugsėjo 8 d.

Plungė

**1. Parengto sprendimo projekto tikslai, uždaviniai.**

Tarybos sprendimo projekto tikslas – gauti pritarimą dalyvauti projekto „Perėjimas nuo institucinės globos prie bendruomeninių paslaugų Sostinės regione, Vidurio ir vakarų Lietuvos regione“ (toliau – Projektas) veikloje. Veiklos tikslas – užtikrinti socialinių dirbtuvių paslaugos prieinamumą darbingo amžiaus asmenims, turintiems intelekto ir (ar) psichikos negalią, didinti jų socialinius ir darbinius įgūdžius, skatinti savarankiškumą ir gyvenimą bendruomenėje, atsižvelgiant į asmenų individualius poreikius, užimtumą atviroje darbo rinkoje. Socialinių dirbtuvių veikla siekiama asmenis, turinčius intelekto ir (ar) psichikos negalią, atsižvelgiant į jų individualius poreikius, parengti atvirai darbo rinkai, teikti lydimąją įsidarbinimo pagalbą bei sudaryti galimybę dirbti prieinamus darbus (nukreiptus į konkrečios prekės (produkto) gamybą) ir simboliškai užsidirbti.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Lietuvos Respublikos socialinės apsaugos ir darbo ministro 2022 m. liepos 28 d. įsakymu Nr. A1-502 „Dėl 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-0203-02-02-01 „Plėtoti kompleksinę neįgaliųjų socialinės integracijos sistemą“ aprašo patvirtinimo“ patvirtintas 2021–2030 metų plėtros programos valdytojos Lietuvos Respublikos socialinės apsaugos ir darbo ministerijos socialinės sutelkties plėtros programos pažangos priemonės Nr. 09-0203-02-02-01 „Plėtoti kompleksinę neįgaliųjų socialinės integracijos sistemą“ aprašas.

Lietuvos Respublikos socialinės apsaugos ir darbo ministro 2023 m. birželio 30 d. įsakymu Nr. A1-439 „Dėl regioninės pažangos priemonės Nr. 09-003-02-02-11 (RE) „Sumažinti pažeidžiamų visuomenės grupių gerovės teritorinius skirtumus“ finansavimo gairių patvirtinimo“ patvirtintos Regioninės pažangos priemonės Nr. 09-003-02-02-11 (RE) „Sumažinti pažeidžiamų visuomenės grupių gerovės teritorinius skirtumus“ finansavimo gairės.

Neįgaliųjų reikalų departamento prie Socialinės apsaugos ir darbo ministerijos direktoriaus 2023 m. birželio 29 d. įsakymu Nr. V-58 „Dėl projekto „Perėjimas nuo institucinės globos prie bendruomeninių paslaugų Sostinės regione, Vidurio ir vakarų Lietuvos regione“ socialinių dirbtuvių paslaugos partnerių atrankos tvarkos aprašo ir socialinių dirbtuvių paslaugos teikimo tvarkos aprašo patvirtinimo“ patvirtintas Socialinių dirbtuvių teikimo tvarkos aprašas (toliau – Tvarkos aprašas).

Socialinių dirbtuvių paslaugos teikimo preliminari pradžia – 2024 m. sausio 1 d. Socialinių dirbtuvių Projekte įgyvendinimo laikotarpis – ne trumpiau kaip iki 2025 m. gruodžio 31 d., su galimybe pratęsti iki 2029 metų.

Projekto vykdytojas – Neįgaliųjų reikalų departamentas prie Socialinės apsaugos ir darbo ministerijos (toliau – Departamentas). Tvarkos aprašo nustatyta tvarka savivaldybių administracijų atrinkti Projekto parteriai sudarys jungtinės veiklos sutartį su Departamentu ir savivaldybe, kurioje partneris Projekto įgyvendinimo laikotarpiu vykdys veiklą.

**3. Kodėl būtina priimti sprendimą, kokių pozityvių rezultatų laukiama.**

Planuojama, kad Projekto socialinių dirbtuvių paslauga pasinaudos vidutiniškai 10, vyresnių nei 18 metų asmenų su negalia. Socialinėse dirbtuvėse, pasitelkiant socialinio darbuotojo, individualios priežiūros specialisto, prekių ar paslaugų meistro ir rinkodaros specialisto komandos pagalba, bus ugdomi ir palaikomi ir (ar) atkuriami psichikos ir (ar) intelekto negalią turinčių asmenų socialiniai ir darbiniai įgūdžiai. Manytina, kad įgiję konkrečių įgūdžių, asmenys įgis prasmės jausmą, lengviau įsilies į bendruomenę bei pasijus reikalingi.

Plungės rajono savivaldybėje nėra socialinių dirbtuvių, kuriose lengvą negalią turintys asmenys galėtų ugdyti socialinius ir (ar) darbinius įgūdžius. Šiuo metu, asmenų su negalia (turinčių psichikos sutrikimų) dienos užimtumo paslaugas teikia Žemaitijos psichikos negalią turinčių žmonių klubas „Telšių atjauta“. Tačiau, siekiant didinti iš dalies savarankiškų (intelekto ar psichikos negalią) suaugusių darbingo amžiaus asmenų įsidarbinimo atviroje darbo rinkoje galimybes, ugdyti, lavinti ir palaikyti darbinius įgūdžius, atliekant prasmingas darbinio užimtumo veikas, nukreiptas į konkrečios prekės (produkto) gamybą, reikalinga Savivaldybėje įsteigti socialines dirbtuves. Remiantis Higienos instituto duomenimis, 2022 metais Plungės rajono savivaldybėje registruoti 305 asmenys, kuriems priskirta diagnozė F20-F29, dėl kurios dažniausiai nustatoma psichinė negalia. 469 asmenų priskirta diagnozė F70-F89, dėl kurios dažniausiai nustatoma intelekto negalia. Sumuojant šiuos du skaičius, asmenų, turinčių psichikos ir (ar) intelekto negalią Plungės rajono savivaldybėje registruota 774.

**4. Lėšų poreikis ir finansavimo šaltiniai.**

Pagal Socialinės apsaugos ir darbo ministerijos pateiktą informaciją, iš Europos Sąjungos struktūrinių fondų lėšų Projekto socialinių dirbtuvių veiklai planuojama skirti (metams) apie 46,2 tūkst. eurų, o iš Savivaldybės biudžeto lėšų – apie 52,0 tūkst. eurų.

Tinkamos finansuoti išlaidos iš Projekto lėšų:

- prekių gamybos ir paslaugų teikimo meistro darbo užmokestis, kuris negali viršyti 1 654,35 Eur per mėnesį (su darbdavio mokesčiais);

- rinkodaros specialisto darbo užmokestis ne daugiau kaip 0,5 etato ir negali sudaryti daugiau kaip 1 500,00 Eur per mėnesį (su darbdavio mokesčiais) už etatą;

- kompensacija asmenims, už patirtas dalyvavimo Projekte sąnaudas, ne daugiau kaip 50,00 Eur per mėnesį asmeniui, bet ne daugiau kaip 12 asmenų. Jei socialinėse dirbtuvėse paslaugą gaus daugiau asmenų, kompensacija dalijama proporcingai asmenų skaičiui ir asmens dalyvavimo paslaugoje laikui;

- išlaidos, susijusios su socialinių dirbtuvių paslaugos administravimu, ne daugiau kaip 5 585,00 Eur.

Netinkamos finansuoti išlaidos iš Projekto lėšų:

- socialinio darbuotojo darbo užmokestis;

- individualios priežiūros specialisto darbo užmokestis;

- socialinių dirbtuvių veiklos ir organizavimo išlaidos.

Būtinos finansuoti išlaidos iš SB:

− socialinio darbuotojo darbo užmokestis /1,0 et., koef. 11,36; mėnesinis priskaitytas darbo užmokestis 2 112,9 Eur;


− individualios priežiūros specialisto darbo užmokestis /1,0 et., koef. 8,39; mėnesinis priskaitytas darbo užmokestis 1 559,93 Eur;

− socialinių dirbtuvių veiklos ir organizavimo išlaidos /~ 20 proc. nuo SB darbo užmokesčio fondo — max. būtų 734,572 Eur/ mėn; 8 814,86 Eur/m.

Socialinių dirbtuvių pajamos:

− pajamos, gautos iš parduotos produkcijos ir (ar) teikiamų paslaugų turi sudaryti ne mažiau kaip 5 proc. iš Europos Sąjungos ir iš savivaldybių biudžetų skirto finansavimo, tačiau negali viršyti 150 proc. dirbtuvių metinio biudžeto.

Specialistų darbo užmokesčio koeficientas būtų susietas su konkretaus darbuotojo turima kvalifikacija ir darbo stažu vadovaujantis Valstybės ir biudžetinių įstaigų darbuotojų darbo apmokėjimo ir komisijų narių atlygio už darbą įstatymu.



Socialinių dirbtuvių paslaugos teikimo preliminari pradžia – 2024 m. sausio 1 d. Socialinių dirbtuvių Projekte įgyvendinimo laikotarpis – ne trumpiau kaip iki 2025 m. gruodžio 31 d., su galimybe pratęsti iki 2029 metų.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.**

Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.**

Nėra.

**7. Sprendimo projekto antikorupcinis vertinimas.**

Korupcijos pasireiškimo tikimybės nėra. Vertinimas neatliekamas.

**8. Nurodyti, kieno iniciatyva sprendimo projektas yra parengtas.**

Plungės rajono savivaldybės Socialinės paramos skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Plungės rajono savivaldybės administracijos Strateginio planavimo ir investicijų skyriui ir Finansų ir biudžeto skyriui.

**11. Kita svarbi informacija.** (Gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.).

Pridedama. Socialinės apsaugos ir darbo ministerijos 2023 m. liepos 3 d. raštas Nr. (1.3.1 E-02)SD-2752 „Dėl atvejo vadybos modelio ir socialinių dirbtuvių plėtros psichikos ir (ar) intelekto negalią turintiems asmenims“.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *nenumatomas* |
| *Finansams* |  | *nenumatomas* |
| *Socialinei aplinkai* |  | *nenumatomas* |
| *Viešajam administravimui* |  | *nenumatomas* |
| *Teisinei sistemai* |  | *nenumatomas* |
| *Kriminogeninei situacijai* |  | *nenumatomas* |
| *Aplinkai* |  | *nenumatomas* |
| *Administracinei naštai* |  | *nenumatomas* |
| *Regiono plėtrai* |  | *nenumatomas* |
| *Kitoms sritims, asmenims ar jų grupėms* |  | *nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Socialinės paramos skyriaus vedėjaJolanta Puidokienė